HMD Global esitteli odotetusti Nokia 8 -lippulaivamallinsa, joka on yhtiön mukaan tarkoitettu varsinkin sisällöntuottajille.

Nokia-puhelimia kehittäjä HMD Global on julkaissut odotetusti Nokia 8 -puhelimen Lontoossa järjestetyssä tiedotustilaisuudessa.

Uusi puhelin on Nokia-puhelinmalliston lippulaiva, jonka keskimääräiseksi hinnaksi kuluttajalle tulee noin 600 euroa.

– Tämä tuote on tehty sisällöntuottajille, eli kuluttajilla ja käyttäjille, jotka kuluttavat ja erityisesti tuottavat sisältöjä joko omaan käyttöön tai online-maailmaan, kertoo HMD Globalin Pohjoismaiden liiketoimintajohtaja Ossi Korpela toimittajille tarkoitetussa kokouspuhelussa.

­

Puhelimen takana on kaksi Carl Zeissin kanssa yhteistyössä rakennettua 13 megapikselin kameraa sekä laseria käyttävä etäisyysmittari. Toinen kameroista on mustavalkokamera ja toinen kuvanvakaajalla varustettu värikamera.

Laitteen varsinainen erikoisuus on kuitenkin 13 megapikselin laajakulmainen etukamera, ja sen yhteiskäyttö takakameran kanssa. Nokia 8 -puhelimella voi kuvata videoita, joissa kahteen osaan jaetun ruudun vasen puoli näyttää etukameran ja oikea puoli takakameran kuvaa.

– Ehkä tämän jälkeen maailma näyttää vähemmän selfie-keskeiseltä, ja aletaan enemmän puhumaan bothiesta, Korpela sanoo.

Yhtiön mukaan ”kaikissa tarinoissa on kaksi puolta”, ja puhelimen avulla voidaan tuottaa ”#bothie-tarinoita suoraan sosiaaliseen mediaan.”

Tämä tarkoittaa sitä, että uhelimesta voi jakaa videon reaaliaikaisesti YouTubeen ja Facebookiin. Katsojien tykkäykset näkyvät kuvaajille upotettuna videokuvassa.

Puhelimessa on myös käytetty Nokian OZO Audio -teknologiaa, minkä ansiosta laitteella voi HMD Globalin mukaan äänittää 360-asteista tilaääntä, eli käyttäjää ympäröivää äänimaisemaa mahdollisimman realistisesti.

Korpelan mukaan laite on tarkoitus tuoda markkinoille laajasti eri puolille maailmaa ”pian”. Tällöin varmistuvat tarkemmin myös maakohtaiset hinnat.

Ominaisuudet:

Näyttö: 5,3 tuumaa, 2560x1440 pikseliä

Mitat: 151.5 x 73.7 x 7.9mm (kameran objektiivin kohdalla 8.3 mm)

Paino: 160 g

Käyttöjärjestelmä: Android Nougat 7.1.1

Prosessori: Qualcomm Snapdragon 835

Ram-muisti: 4GB

Tallennustila: 64 GB, muistikorttipaikka enintään 256 microsd-muistikortille

Akku: 3090 mAh

Muuta:

- sormenjälkitunnistin

- pölyn- ja vedentiivis IP54-luokkaa, eli laite kestää satunnaiset vesiroiskeet, muttei vesisuihkua tai upotusta.

- usb-c -tyypin liitin